Opinjoni tal-Kumitat Ewropew tar-Reġjuni — Approċċ ibbażat fuq il-post għall-politika industrijali tal-UE

(2019/C 404/03)

Relatur : Jeannette BALJEU (NL/ALDE) Membru tal-Kunsill tal-Provinċja ta’ Zuid-Holland

RAKKOMANDAZZJONIJIET TA’ POLITIKA

IL-KUMITAT EWROPEW TAR-REĠJUNI,

Introduzzjoni

1. jenfasizza li industrija meqjusa bħala produzzjoni ta’ prodotti u servizzi hija pedament ta’ ekonomija innovattiva, sostenibbli u diversifikata li kapaċi tiżgura l-kompetittività Ewropea kif ukoll l-impjiegi ta’ kwalità fl-Unjoni Ewropea;

2. itenni l-konvinzjoni tiegħu li l-Kummissjoni Ewropea u l-Istati Membri għandhom jagħmlu użu sħiħ mill-potenzjal kollu tat-Trattat tal-UE fir-rigward tal-politika industrijali kif stabbilit fl-Artikolu 173 tat-TFUE, b’mod partikolari billi jużaw il-possibbiltà li jieħdu “kull inizjattiva utli sabiex tippromwovi […] il-koordinazzjoni [tal-Istati Membri fil-qasam tal-politika industrijali], b’mod partikolari inizjattivi li jimmiraw li jistabbilixxu linji gwida u indikaturi, li jorganizzaw l-iskambju tal-aħjar prattika, u li jħejju l-elementi meħtieġa għall-monitoraġġ u l-valutazzjonijiet perijodiċi”, f’kooperazzjoni mal-partijiet interessati reġjonali;

3. jenfasizza li l-industrija għandha importanza kruċjali għar-reġjuni u l-bliet Ewropej u għall-għexieren ta’ miljuni ta’ impjiegi li toħloq, u li minnha nnifisha topera f’kuntest globali fejn il-kummerċ huwa xprun importanti għat-tkabbir li jġib miegħu kemm benefiċċji kif ukoll sfidi;

4. iqis li għandha tiġi enfasizzata l-importanza speċjali tal-intrapriżi żgħar u ta’ daqs medju għall-ħolqien tal-valur, l-innovazzjoni u l-impjiegi. B’mod partikolari, l-intrapriżi żgħar u ta’ daqs medju għandhom impatt partikolari fuq il-kapaċità tal-industrija li tadatta b’mod flessibbli għal ħtiġijiet ġodda, bħal dawk li huma riżultat tal-globalizzazzjoni jew tad-diġitalizzazzjoni. L-istrateġija industrijali tal-UE għandha toffri ideat xierqa għaż-żamma u l-ħolqien ta’ qafas favorevoli anke, b’mod partikolari, għal dawn il-kumpaniji;

5. iqis li l-isfidi u l-opportunitajiet fi ħdan l-industrija ser isiru “adatti għall-futur” u li jkompli jagħti l-kontribut kruċjali tiegħu għall-prosperità u l-impjiegi, kif ukoll li jiżgura l-iżvilupp sostenibbli u l-ħolqien ta’ ekonomija ċirkolari u newtrali f’termini ta’ emissjonijiet tal-karbonju;

6. jenfasizza li hemm bżonn ta’ investiment f’teknoloġiji innovattivi ġodda u fid-diġitalizzazzjoni, f’ekonomija ċirkolari newtrali f’termini ta’ emissjonijiet tal-karbonju u fil-ħiliet relatati madwar ir-reġjuni Ewropej biex jissaħħaħ il-vantaġġ kompetittiv tal-Ewropa;

7. jenfasizza, għalhekk, li sabiex ikun hemm reazzjoni malajr għat-tibdil varjat tal-ekonomija u l-industrija u biex tinżamm pożizzjoni globali kompetittiva, hemm bżonn viżjoni strateġika għall-industrija Ewropea li tkun imsejsa fuq approċċ ibbażat fuq il-post;

8. jemmen li hemm bżonn approċċ Ewropew ikkoordinat sabiex jiġi żgurat li l-industrija Ewropea hija kapaċi timmaniġġja l-kompetizzjoni globali, u li dan għandu jiffoka wkoll fuq it-titjib tal-konsistenza tal-oqfsa regolatorji u tal-istandards, it-tneħħija ta’ piżijiet regolatorji u amministrattivi eċċessivi u mhux meħtieġa, l-iffaċilitar tal-kollaborazzjoni u s-sħubijiet pan-Ewropej, l-iżgurar ta’ spejjeż tal-enerġija kompetittivi u l-provvista ta’ strumenti ta’ difiża kummerċjali xierqa kemm f’setturi tradizzjonali bħalma huma l-azzar u t-tessuti, l-industrija tal-kimika, l-agrikoltura u t-trasport marittimu kif ukoll f’setturi emerġenti; Pereżempju, jeħtieġ li tiġi introdotta b’mod urġenti tariffa fuq il-prodotti tal-azzar sabiex tiġi difiża l-industrija Ewropea tal-azzar;

9. iqis li r-rwol tal-politika industrijali huwa li tipprovdi qafas ta’ abilitazzjoni li jippermetti lill-industrija tagħti spinta lill-kompetittività tagħha, billi tgħaqqad taħlita ta’ approċċi orizzontali u transsettorjali bbażati fuq il-post u, fejn meħtieġ, miżuri mmirati u speċifiċi għas-settur fil-katina tal-valur kollha kemm hi;

10. jilqa’ l-Komunikazzjoni tal-Kummissjoni Ninvestu f’industrija intelliġenti, innovattiva u sostenibbli: Strateġija mġedda għall-politika industrijali tal-UE ( 1 ) u l-enfasi tagħha fuq is-sħubija mal-Istati Membri, ir-reġjuni, il-bliet u s-settur privat bħala pass importanti biex tiġi pprovduta għodda sabiex jiġu stimulati l-kompetittività industrijali u l-innovazzjoni fl-Ewropa; jilqa’ l-proposta tal-Kummissjoni Ewropea għall-Politika ta’ Koeżjoni ta’ wara l-2020 li tiffoka fuq it-tisħiħ tal-kooperazzjoni bejn l-ekosistemi reġjonali fil-partijiet kollha tal-Ewropa, kif ukoll it-tisħiħ tad-dimensjoni internazzjonali u industrijali tal-Ispeċjalizzazzjoni Intelliġenti;

11. jinnota li l-industrija Ewropea għandha tiġi appoġġjata permezz ta’ azzjonijiet u miżuri kemm ekonomiċi kif ukoll mhux ekonomiċi, u fil-każ ta’ dawn tal-aħħar pereżempju permezz ta’ politiki dwar l-edukazzjoni u t-taħriġ jew l-appoġġ għar-riċerka u l-innovazzjoni;

12. jilqa’ l-inizjattiva tal-Kummissjoni biex tistabbilixxi Roundtable Industrijali ta’ Livell Għoli “Industrija 2030” li fiha l-Kumitat tar-Reġjuni għandu status ta’ osservatur ( 2 )

13. jilqa’ l-appelli tal-Kummissjoni Ewropea, tal-Parlament Ewropew u tal-Kunsill biex tkompli tiġi żviluppata strateġija industrijali komprensiva tal-UE, b’enfasi fuq l-2030 u lil hinn, li tinkludi objettivi u indikaturi strateġiċi għall-perjodu medju u twil għall-industrija u li għandha tiġi akkumpanjata minn pjan ta’ azzjoni b’miżuri konkreti;

14. jenfasizza l-ħtieġa ta’ approċċ ta’ governanza f’diversi livelli bbażat fuq is-sħubija u d-djalogu mal-Istati Membri, l-awtoritajiet lokali u reġjonali u l-partijiet interessati ( 3 )

15. jappella sabiex tiġi inkluża dimensjoni territorjali b’saħħitha, li tirrispetta l-prinċipju tas-sussidjarjetà fi ħdan l-istrateġija; juri r-rieda tiegħu li jappoġġja lill-Kunsill u l-Presidenza tiegħu sabiex tiġi żviluppata strateġija għall-politika industrijali aktar orjentata fuq it-territorji;

16. jemmen li strateġija industrijali tal-UE għandha tinkludi wkoll reviżjoni dettaljata u bbażata fuq l-evidenza tar-regoli tal-UE dwar l-għajnuna u l-kontroll tal-amalgamazzjonijiet sabiex jiġu żgurati kundizzjonijiet ekwi fil-livell internazzjonali, skont il-politiki kummerċjali globali u l-ftehim multilaterali; Fl-istess ħin, din l-istrateġija għandha tinkludi wkoll il-potenzjal tal-investiment u l-innovazzjoni tal-għajnuna mill-Istat u l-operazzjonijiet ta’ fużjoni;

17. jilqa’ d-dokument taċ-Ċentru Ewropew ta’ Strateġija Politika ( 4 ) li fih jipproponi li jinstab bilanċ ġdid bejn il-ftuħ u l-protezzjoni tas-suq Ewropew biex jinħolqu kundizzjonijiet aktar ekwi fuq livell globali, filwaqt li jissaħħu l-innovazzjoni u l-produttività tal-industriji fl-Ewropa;

18. iqis li sabiex jintlaħqu l-objettivi tal-Ftehim ta’ Pariġi dwar ir-reazzjoni għat-theddida tat-tibdil fil-klima ( 5 ) , jeħtieġ li l-industrija tadotta trasformazzjoni profonda, filwaqt li tiżgura li din tibqa’ kompetittiva. L-iskala tat-trasformazzjoni li jiffaċċjaw kemm l-industrija kif ukoll is-soċjetà teħtieġ azzjoni urġenti, viżjoni kondiviża u soluzzjonijiet integrati fost il-partijiet interessati kollha u fil-livelli kollha ta’ politika, peress li approċċ fuq diversi livelli biss jista’ jiżgura li l-atturi kkonċernati jaderixxu għad-deċiżjonijiet ta’ politika ekonomika ta’ tali importanza;

19. jappoġġja r-rabta bejn l-idea ta’ politika industrijali tal-UE u l-politika tal-Kummissjoni Ewropea ta’ suq uniku ġust, li jirrispondi għall-isfida ta’ dinja tax-xogħol li qed tevolvi fl-ispirtu tal-Pilastru Ewropew tad-Drittijiet Soċjali;

Messaġġ 1: Industrija Ewropea kompetittiva teħtieġ approċċ kombinat li fih politika reġjonali bbażata fuq il-post tkun akkumpanjata minn kollaborazzjoni interreġjonali

20. jenfasizza li l-vantaġġi kompetittivi tar-reġjuni huma marbuta b’mod qawwi mal-industriji lokali, l-assi ġeografiċi, l-ekosistemi ta’ innovazzjoni industrijali reġjonali, l-istituzzjonijiet vokazzjonali u ta’ edukazzjoni għolja, kif ukoll il-forza tax-xogħol u l-għarfien espert disponibbli;

21. jenfasizza l-importanza tal-esplorazzjoni, l-estrazzjoni u l-użu ta’ materja prima primarja u sekondarja Ewropea għall-iżvilupp tal-industriji lokali u l-ktajjen tal-valur industrijali fir-reġjuni. Approċċ sostenibbli bbażat fuq it-territorju għandu jqis l-ispeċifiċitajiet reġjonali li jistgħu jintużaw u l-potenzjal għall-iżvilupp, kif ukoll is-sinerġiji possibbli marbuta mal-ġabra ta’ riżorsi;

22. iqis li approċċ ibbażat fuq il-post għandu jibni fuq il-potenzjal tan-negozji u tal-ekosistemi ta’ innovazzjoni li jixprunaw il-modernizzazzjoni industrijali u jiżviluppaw strateġiji territorjali għall-innovazzjoni u l-integrazzjoni fil-livell reġjonali, lokali, urban, jew transkonfinali;

23. jinnota li dan jeħtieġ netwerks, bħalma huma l-istrateġiji makroreġjonali, u raggruppamenti ta’ kooperazzjoni li jaħdmu sew u li jinvolvu lill-imsieħba ewlenin; jenfasizza wkoll li l-kooperazzjoni interreġjonali ta’ dawn in-netwerks u r-raggruppamenti hija kruċjali sabiex jiġu żviluppati sinerġiji, jiġu skambjati l-esperjenzi, ikun hemm tagħlim bejn il-pari u tintlaħaq massa kritika fl-investiment konġunt sabiex l-innovazzjoni tintuża fil-ktajjen ta’ valur industrijali fl-Eworpa kollha; dan l-approċċ interreġjonali ta’ kooperazzjoni jista’ jirnexxi biss bl-użu tad-diġitalizzazzjoni u l-iskambju ta’ informazzjoni;

24. jenfasizza li l-gvernijiet reġjonali u lokali u organizzazzjonijiet oħra għandhom rwol ewlieni biex jistabbilixxu b’mod attiv il-kollaborazzjonijiet interreġjonali u transkonfinali meħtieġa;

25. jenfasizza li l-kollaborazzjoni sostenibbli bejn ir-reġjuni għandha tmur lil hinn minn “inizjattivi ad hoc ” u teħtieġ qafas strutturali għall-kollaborazzjoni mibnija fuq impenn fit-tul, ibbażat fuq il-ħidma li diġà saret mill-Istrateġiji ta’ Speċjalizzazzjoni Intelliġeni eżistenti, fil-qafas tal-investimenti interreġjonali futuri fl-innovazzjoni;

26. josserva li hija kruċjali l-informazzjoni dwar l-attivitajiet reġjonali fl-innovazzjoni, il-kapaċitajiet eżistenti (infrastrutturi, għarfien espert) u l-potenzjal tal-ekonomija ċirkolari. Din id-data eżistenti spiss hija mxerrda u frammentata li tillimita l-utilità tagħha għar-reġjuni; għalhekk, iħeġġeġ lill-Kummissjoni Ewropea twettaq eżerċizzju veru tal-ġbir tal-evidenza filwaqt li tqis il-perspettiva lokali u reġjonali dwar l-istrateġija tal-UE għall-industrija;

27. jirrakkomanda li l-Kummissjoni ttejjeb l-appoġġ għall-kollaborazzjoni interreġjonali u transkonfinali, anke f’inizjattivi eżistenti bħalma huma l-Inizjattiva Vanguard jew is-Sħubijiet Tematiċi għall-Ispeċjalizzazzjoni Intelliġenti li jinvolvu għadd dejjem akbar ta’ reġjuni, fil-kuntest ta’ approċċ imġedded ibbażat fuq il-post kif propost mill-Kummissjoni Ewropea fil-proposti għall-politika ta’ koeżjoni wara l-2020;

28. fil-kuntest tal-perjodu ta’ programmazzjoni wara l-2020, jappella li l-UE ssaħħaħ l-appoġġ tagħha għall-ekosistemi u r-raggruppamenti reġjonali fil-qafas tal-Investimenti Interreġjonali fl-Innovazzjoni, billi tistrieħ fuq l-approċċ tal-Ispeċjalizzazzjoni Intelliġenti kif ukoll testendi u tapprofondixxi inizjattivi eżistenti bħall-Pjattaforma tal-Ispeċjalizzazzjoni Intelliġenti dwar il-modernizzazzjoni industrijali u l-inizjattiva pilota dwar ir-reġjuni fi tranżizzjoni industrijali; iqis ukoll li huwa importanti li jiġu żviluppati strumenti sabiex jiġu implimentati proġetti kollaborattivi interreġjonali ta’ investiment industrijali b’kollaborazzjoni mill-qrib mar-reġjuni u mas-sħubijiet għall-Ispeċjalizzazzjoni Intelliġenti;

29. jenfasizza li l-pjattaformi tematiċi ta’ speċjalizzazzjoni intelliġenti għandhom jiġu ffinanzjati b’mod adegwat, peress li r-reġjuni mhux dejjem ikollhom ir-riżorsi meħtieġa biex jistrutturaw il-parteċipazzjoni xierqa tagħhom fihom;

30. jistieden lill-Kummissjoni tkompli tiżviluppa strumenti intermedjarji li jidentifikaw u jsaħħu b’mod attiv il-kollaborazzjoni għall-Istrateġiji ta’ Speċjalizzazzjoni Intelliġenti biex jiffaċilitaw proċess kontinwu li fih ir-reġjuni jidentifikaw l-oqsma ta’ prijorità fejn il-kollaborazzjoni hija kruċjali sabiex tinżamm it-tmexxija Ewropea;

31. jirrakkomanda li l-Kummissjoni tħeġġeġ l-innovazzjoni industrijali bbażata fuq Strateġiji ta’ Speċjalizzazzjoni Intelliġenti fost ir-reġjuni kollha billi tiffaċilita skemi ta’ appoġġ speċifiċi li fihom reġjuni żviluppati sew jistgħu jaħdmu flimkien fuq proġetti konkreti ma’ reġjuni inqas żviluppati għall-vantaġġ reċiproku tagħhom, kif ukoll fuq proġetti kollaborattivi bejn reġjuni żviluppati u proġetti rilevanti bejn ir-reġjuni inqas żviluppati għal benefiċċju reċiproku;

Messaġġ 2: Peress li l-isfidi l-kbar tas-soċjetà ta’ spiss jeħtieġu kollaborazzjoni bejn ir-reġjuni Ewropej, il-gvernijiet reġjonali jaqdu rwol kruċjali fl-inizjattivi orjentati lejn missjoni u billi jdaħħlu fil-prattika l-politiki settorjali

32. iqis li approċċ ta’ politika orjentat lejn missjoni jista’ jintuża bħala għodda biex jiġu indirizzati l-isfidi ewlenin tas-soċjetà u biex jiġi appoġġjat l-approċċ ta’ governanza f’diversi livelli, fejn l-approċċ ta’ speċjalizzazzjoni intelliġenti jista’ jgħin jallinja l-aġendi u l-investimenti reġjonali mal-prijoritajiet tal-UE;

33. jenfasizza li biex jiġu indirizzati l-isfidi tas-soċjetà, hemm bżonn ta’ aktar investiment fir-riċerka u l-innovazzjoni biex tiġi appoġġjata l-eċċellenza industrijali u jiġu sfruttati opportunitajiet ġodda, u li l-esperimentazzjoni u t-teħid tar-riskju għandhom jiġu appoġġjati fil-proċess ta’ skoperta; il-Kumitat iħeġġeġ li tiġi ffaċilitata d-diffużjoni tal-innovazzjoni u ta’ teknoloġiji ġodda fl-industrija;

34. jenfasizza li r-reġjuni għandhom rwol importanti biex jikkonnektjaw, jiżviluppaw u jappoġġjaw l-ekosistema ta’ innovazzjoni reġjonali, jorganizzaw l-immappjar tal-kapaċitajiet disponibbli, u jinvolvu gruppi differenti ta’ partijiet interessati b’approċċ ġenwin u kollaborattiv immexxi mid-domanda biex jiġu stabbiliti miri industrijali, għalhekk, jappella li jkun hemm rappreżentanza reġjonali fil-governanza tal-approċċ orjentat lejn il-missjoni, inkluż fi ħdan is-sħubijiet u fil-bordijiet tal-missjoni;

35. jirrakkomanda li l-Kummissjoni tistabbilixxi miri fuq perjodu medju u twil ta’ żmien fil-politiki orjentati lejn missjoni u li dawn jissarfu f’politiki li jsiru operattivi fil-Fondi Strutturali u ta’ Investiment, Orizzont Ewropa u Ewropa Diġitali;

36. jirrakkomanda li l-awtoritajiet lokali u reġjonali jfittxu b’mod attiv li jmexxu wħud minn dawn il-missjonijiet u li jiżguraw li jinħoloq approċċ interreġjonali. Dan jeħtieġ li jkun allinjat mal-istrumenti Ewropej disponibbli u ffaċilitati minnhom; għalhekk jistieden lill-Kummissjoni Ewropa tiżgura involviment attiv tal-partijiet interessati reġjonali fil-governanza tal-missjonijiet fl-Orizzont Ewropa l-ġdid;

37. jistieden lill-Kummissjoni tippromovi proġetti pilota f’raggruppamenti ta’ reġjuni li jippermettu l-esperimentazzjoni, skont l-approċċ simili għall-IPCEI ( 6 ) iżda fuq skala iżgħar sabiex tiġi promossa l-kooperazzjoni interreġjonali;

Messaġġ 3: L-awtoritajiet reġjonali u lokali għandhom jiżguraw id-disponibbiltà tal-ħiliet biex tiġi appoġġjata t-tranżizzjoni tal-industrija, filwaqt li tiġi ffaċilitata l-kollaborazzjoni bejn l-industrija u l-istituzzjonijiet edukattivi, appoġġjati minn strateġija Ewropea

38. josserva li t-trasformazzjoni industrijali li qed tinbidel malajr, it-tranżizzjoni tal-enerġija, id-diġitalizzazzjoni u l-ekonomija ċirkolari jeħtieġu l-iżvilupp ta’ ħiliet interdixxiplinari ġodda;

39. jilqa’ l-isforzi biex jiġu kkoordinati strumenti differenti fil-livell Ewropew kif jidher fl-Aġenda Ġdida għall-Ħiliet għall-Ewropa, il-Pjan ta’ Azzjoni għall-Edukazzjoni Diġitali u l-Istrateġija għall-Ħiliet Diġitali;

40. jenfasizza li hemm ħtieġa urġenti li jiġu antiċipati, appoġġjati u promossi l-iżvilupp kontinwu tal-ħiliet, l-edukazzjoni mill-ġdid u t-taħriġ mill-ġdid tal-forza tax-xogħol attwali, b’mod partikolari fir-rigward tal-ħiliet diġitali;

41. jirrikonoxxi li l-forza tax-xogħol tal-industrija Ewropea tikkostitwixxi numru kbir ta’ nies li huma mħarrġa permezz ta’ taħriġ vokazzjonali;

42. jaqbel li l-benefiċċji tat-trasformazzjoni industrijali jeħtieġu li jinfirxu b’mod wiesa’ u li dawk li huma f’riskju li jibqgħu lura għandu jkollhom opportunitajiet u jiġu appoġġjati biex jadattaw għal dan; f’dan ir-rigward, iqis li l-inizjattivi ta’ politika jeħtieġ li jagħtu aktar prijorità biex jiġu pprovduti opportunitajiet ta’ tagħlim tul il-ħajja kollha għal ħaddiema li għandhom livell baxx ta’ ħiliet, bil-għan li jiġi żgurat li jkollhom aċċess ekwu għall-ħiliet teknoloġiċi ġodda mitluba mill-industrija;

43. jenfasizza l-importanza tal-iżvilupp tal-kompetenzi attivi tal-professjonisti kollha fil-ħajja tax-xogħol fis-setturi industrijali kollha, għal dan il-għan, il-KtR jipproponi l-iżvilupp ta’ kunċetti effettivi għall-użu madwar l-Ewropa kollha għall-iskambju ta’ għarfien ġdid, għall-aġġornament tal-ħiliet u għall-iżvilupp ta’ kapaċitajiet individwali, f’kollaborazzjoni ma’ min iħaddem u mal-istabbilimenti edukattivi;

44. iqis, għalhekk, li approċċ pan-Ewropew dwar il-politika tal-ħiliet huwa kritiku għall-kompetittività futura tal-industrija Ewropea u huma meħtieġa livelli ħafna ogħla ta’ investiment fil-kapital uman, fis-sistemi edukattivi u ta’ taħriġ professjonali u t-taħriġ tul il-ħajja kif ukoll fi ħdan l-industrija nnifisha;

45. iqis li l-edukazzjoni intraprenditorjali, il-promozzjoni tal-ħiliet kummerċjali, it-tagħlim bejn il-pari u l-kondiviżjoni tal-aħjar prattiki għandhom jiġu appoġġjati aktar sabiex jippermettu lill-atturi tal-industrija jadattaw għall-mudelli ġodda ta’ negozju u jikkollaboraw b’mod effettiv fi kteajjen tal-valur Ewropej kompetittivi;

46. jirrakkomanda li l-Kummissjoni Ewropea ssaħħaħ programmi edukattivi transreġjonali bħall-Erasmus+ b’enfasi fuq it-taħriġ vokazzjonali u li tippermetti lit-talent jiċċaqlaq madwar l-Ewropa;

47. jitlob li l-awtoritajiet responsabbli jipprovdu riżorsi flessibbli għat-taħriġ mill-ġdid fil-livell reġjonali u mhux fil-livell settorjali u jtenni t-talba tiegħu biex l-FSE+ jiġi kopert mir-Regolament dwar Dispożizzjonijiet Komuni dwar ir-regoli komuni għall-politika ta’ koeżjoni wara l-2021, sabiex jiġi żgurat li r-rekwiżiti kollha dwar il-prinċipju ta’ sħubija u l-involviment tal-livell reġjonali jkunu jistgħu jiġu applikati għall-iżvilupp ta’ programmi taħt l-FSE+;

48. jirrakkomanda li l-awtoritajiet lokali u reġjonali jikkooperaw dwar aġendi komuni fil-qasam tal-edukazzjoni u r-riċerka biex jiġu kkonkretizzati l-prijoritajiet komuni ta’ ħiliet tal-UE u jiġu appoġġjati opportunitajiet transreġjonali ta’ tagħlim;

Messaġġ 4: L-industrija u l-gvernijiet Ewropej għandhom bżonn juru sens ta’ tmexxija biex isiru aktar sostenibbli billi jieħdu azzjoni

49. iqis li l-UE hija fuq quddiem nett tat-tranżizzjoni globali lejn ekonomija ċirkolari u newtrali f’termini ta’ emissjonijiet tal-karbonju. Għalhekk, l-industrija Ewropea għandha tkun minn ta’ quddiem biex tikkontribwixxi għall-mitigazzjoni tat-tibdil fil-klima, għall-ilħuq tal-għanijiet tal-Ftehim ta’ Pariġi, għall-konservazzjoni tar-riżorsi, tipprevjeni d-degradazzjoni ambjentali u twieġeb għall-aspettattivi li qed jinbidlu tal-konsumatur fl-ekonomija ekoloġika;

50. jenfasizza li t-tranżizzjoni tal-kumpaniji f’mudelli ta’ negozju aktar sostenibbli u effiċjenti fir-riżorsi ser tgħin l-ambjent u tipprovdi vantaġġ kompetittiv, li jwassal għall-innovazzjoni u l-ħolqien ta’ impjiegi ġodda u opportunitajiet intraprenditorjali;

51. jenfasizza li huwa kruċjali li l-industriji u ċ-ċittadini jiġu infurmati bil-vantaġġi ta’ approċċi ġodda bħall-ekonomiji ċirkolari, newtrali f’termini ta’ emissjonijiet tal-karbonju u ta’ kondiviżjoni. Dawn l-approċċi l-ġodda jeħtieġu bidla fl-attitudni kemm mill-konsumatur (eż. lejn l-użu mill-ġdid u r-riċiklaġġ) u mill-industrija, li hemm bżonn li tadatta progressivament għal domandi ġodda bħala parti mill-ippjanar strateġiku fit-tul;

52. iqis li biex ikun hemm tranżizzjoni lejn industrija sostenibbli, l-Ewropa teħtieġ tikkapitalizza fuq ir-rwol ta’ tmexxija tagħha fis-setturi kollha u tindirizza l-kompetizzjoni globali li qed tiżdied fil-produzzjoni ekoloġika, il-bijoekonomija u t-teknoloġiji tal-enerġija nadifa;

53. jirrimarka li t-tranżizzjoni ta’ reġjun għal ekonomija ċirkolari u newtrali f’termini ta’ emissjonijiet tal-karbonju hija proġett fit-tul li jista’ jirnexxi biss permezz ta’ approċċ gradwali, u f’xi każijiet permezz ta’ tibdil radikali, li huwa mfassal minn miri intermedji u fattibbli mingħajr ma jintefa’ piż żejjed fuq il-popolazzjoni u s-setturi bħall-industrija tal-karozzi; għandha tingħata attenzjoni speċjali għat-tisħiħ tar-reżiljenza tal-komunitajiet rurali li huma f’riskju li jitħallew barra, meta niġu għall-proċess ta’ transizzjoni ekonomika;

54. jenfasizza li hemm ostakli importanti li jridu jingħelbu, inklużi n-nuqqas ta’ sinjali u inċentivi korretti tas-suq sabiex jitfasslu prodotti għal ekonomija ċirkolari, spejjeż għoljin ta’ tranżizzjoni għall-kumpaniji, ostakli regolatorji, informazzjoni inadegwata għall-konsumatur u swieq sekondarji tal-materja prima li ma jiffunzjonawx sew;

55. jemmen li l-kollaborazzjoni pan-Ewropea u interreġjonali għandha rwol importanti biex tgħin lir-reġjuni jiżviluppaw approċċ strateġiku biex jintlaħaq il-potenzjal tal-ekonomija ċirkolari u newtrali f’termini ta’ emissjonijiet tal-karbonju;

56. jappoġġja l-idea li jintuża l-akkwist pubbliku strateġiku bħala għodda biex tingħata spinta lill-innovazzjoni kif rikonoxxut mill-Kummissjoni Ewropea fl-2015 fil-Pjan ta’ Azzjoni tagħha għall-Ekonomija Ċirkolari ( 7 ) , u fid-direttivi rilevanti dwar l-akkwist pubbliku, iżda jqis li l-kumplessità tar-regoli spiss tinkoraġġixxi l-averżjoni għar-riskju mill-awtoritajiet reġjonali u lokali;

57. jirrakkomanda li l-gvernijiet reġjonali u lokali jadottaw perspettiva ta’ żvilupp ekonomiku multisettorjali u transsettorjali, li tintegra l-ġestjoni tal-iskart u tal-ambjent f’approċċ ta’ ekonomija ċirkolari integrata;

58. jistieden lir-reġjuni u l-bliet jisfruttaw bis-sħiħ il-possibbiltajiet tal-politika ta’ koeżjoni wara l-2020 biex ivaraw soluzzjonijiet innovattivi li jindirizzaw it-tranżizzjoni klimatika u t-tranżizzjoni lejn ekonomija ċirkolari;

59. jappella għal approċċ olistiku u koordinat ta’ governanza f’diversi livelli sabiex tiġi żgurata l-koerenza meħtieġa bejn l-istrumenti ta’ politika differenti u l-azzjoni f’livelli differenti. It-tranżizzjoni għal ekonomija ċirkolari u b’livell baxx ta’ emissjonijiet ta’ karbonju għandha tqis il-katina tal-valur kollha u l-industrija tal-manifattura kollha kemm hi kif ukoll il-kumpaniji żgħar u ta’ daqs medju u negozji ġodda;

60. jistieden lill-Kummissjoni tkompli tappoġġja l-iżvilupp ta’ strateġiji konġunti f’oqsma speċifiċi, bħall-idroġenu u l-karburanti sintetiċi u tappoġġja l-adozzjoni fis-suq ta’ teknoloġiji aktar sostenibbli;

Messaġġ 5: Is-sħubijiet strateġiċi pubbliċi/privati orjentati lejn l-innovazzjoni reġjonali huma kruċjali biex tissaħħaħ l-adozzjoni ta’ teknoloġiji ġodda mill-industrija

61. josserva li l-innovazzjoni hija diffiċli, speċjalment għan-negozji ġodda u l-SMEs, peress li l-adozzjoni ta’ teknoloġiji ġodda ta’ spiss hija akkumpanjata minn investimenti kbar u teħtieġ għarfien espert, u jenfasizza li għad hemm diskrepanza fit-tranżizzjoni diġitali bejn is-setturi u r-reġjuni fl-Ewropa;

62. iqis li l-kollaborazzjoni bejn l-industrija, l-organizzazzjonijiet tar-riċerka u l-gvernijiet reġjonali hija importanti biex tippromovi l-innovazzjonijiet industrijali;

63. japprezza l-Hubs ta’ Innovazzjoni Diġitali, il-banek ta’ prova tal-Kummissjoni Ewropea, u l-infrastrutturi teknoloġiċi li huma eżempji ta’ sħubijiet strateġiċi pubbliċi/privati orjentati lejn l-innovazzjoni;

64. jappoġġja l-enfasi fuq l-istrateġiji ta’ speċjalizzazzjoni intelliġenti wara l-2020 li jindirizzaw l-ostakli għat-tixrid ta’ ideat ġodda lill-kumpaniji;

65. jappoġġja l-281 Hub ta’ Innovazzjoni Diġitali tal-UE bħala parti mill-programm Ewropa Diġitali biex tissaħħaħ il-kollaborazzjoni interreġjonali;

66. jenfasizza li biex jiġi żgurat li l-industrija tkun tista’ faċilment taċċessa t-teknoloġiji u l-infrastruttura avvanzati eżistenti madwar l-Ewropa, għandha tiġi stabbilita kollaborazzjoni bejn dawn is-sħubijiet pubbliċi/privati fil-livell pan-UE; dawn ir-riżorsi għandhom isiru aktar viżibbli, u għandhom jiġu pprovduti l-mezzi ekonomiċi meħtieġa biex dawn jiġu inkorporati;

67. iqis li hemm ħtieġa ulterjuri għal strateġija globali kkoordinata, kif ukoll strateġija biex tissaħħaħ il-kollaborazzjoni reġjonali fil-livell operattiv;

68. jenfasizza li biex jiżdied l-impatt taċ-ċentri ta’ innovazzjoni diġitali, dawn ma għandhomx ikunu istituti separati li joperaw waħidhom u jikkompetu mal-oħrajn, iżda għandu jinħoloq element prinċipali fi ħdan netwerk li l-koordinazzjoni tiegħu tista’ tinvolvi diversi partijiet interessati, bħal universitajiet, ċentri ta’ riċerka, ċentri ta’ innovazzjoni eċċ.;

69. jirrakkomanda li l-gvernijiet reġjonali għandhom ikunu involuti fl-għażla u fl-operazzjonalizzazzjoni tal-Hubs ta’ Innovazzjoni Diġitali tal-Ewropa fil-programm Ewropa Diġitali li jmiss;

70. jirrakkomanda li l-awtoritajiet lokali u reġjonali għandhom jippromovu s-sostenibbiltà u l-innovazzjoni permezz tal-akkwist, tal-appoġġ għall-bliet intelliġenti u inizjattivi oħra rilevanti, u tal-kollegament tal-atturi differenti mill-industrija, ir-riċerka u l-istituti edukattivi;

71. jirrakkomanda li jiġu involuti r-reġjuni fl-istabbiliment ta’ approċċ ta’ kollaborazzjoni sostenibbli bejn sħubijiet pubbliċi/privati f’oqsma oħra minbarra d-diġitizzazzjoni (inklużi faċilitajiet oħra sperimentali u ta’ ttestjar). Dan l-involviment għandu jinkludi l-istabbiliment ta’ ħarsa ġenerali komprensiva tal-attivitajiet fir-reġjuni u valutazzjoni tal-komplementarjetà tagħhom;

72. jenfasizza li għandha tiġi żviluppata strateġija komprensiva biex tinġabar, tiġi sistematizzata u tinxtered informazzjoni dwar l-infrastruttura disponibbli u l-kapaċitajiet ta’ innovazzjoni fl-Ewropa kollha;

73. jenfasizza l-importanza dejjem tikber tal-intelliġenza artifiċjali (IA) fil-politika industrijali Ewropea u r-rwol ta’ tmexxija tal-Unjoni Ewropea f’dan ir-rigward billi tirrappreżenta 32 % tal-istituzzjonijiet tar-riċerka fl-IA fid-dinja kollha. Ifakkar f’dan l-isfond il-pożizzjoni tiegħu stess dwar l-IA espressa fl-Opinjoni tiegħu tas-6 ta’ Frar 2019 u japprova wkoll ir-rakkomandazzjonijiet tal-Parlament Ewropew ( 8 )

74. jilqa’ l-istedina tal-Kunsill Ewropew lill-Kummissjoni biex, sa tmiem l-2019, tippreżenta viżjoni fit-tul b’passi konkreti għall-futur industrijali tal-UE;

Brussell, is-26 ta’ Ġunju 2019. Il-President tal-Kumitat Ewropew tar-Reġjuni Karl-Heinz LAMBERTZ

(1) COM(2017) 479 final

(2) Deċiżjoni tal-Kummissjoni C(2017) 8565 tal-15/12/2017 li tistabbilixxi r-Roundtable Industrijali ta’ Livell Għoli “Industrija 2030”

(3) Konklużjonijiet dwar Strateġija mġedda għall-Politika Industrijali tal-UE, Kunsill Kompetittività, 30 ta’ Novembru 2017 (705/17)

(4) EU Industrial Policy after Siemens-Alstom: finding a new balance between openness and protection, Kummissjoni Ewropea, Marzu 2019 (mhux disponibbli bil-Malti)

(5) In-Nazzjonijiet Uniti (2015)

(6) Proġetti importanti ta’ interess Ewropew komuni

(7) L-għeluq taċ-ċirku – Pjan ta’ Azzjoni tal-UE għall-Ekonomija Ċirkolari [COM(2015) 614 final]

(8) Riżoluzzjoni tal-Parlament Ewropew tat-12 ta’ Frar 2019 dwar l-intelliġenza artifiċjali u r-robotika (2018/2088 (INI)).